

На основу Уредбе о утврђивању Програма подршке за развој предузетништва жена на селу у 2024. години („Службени гласник РС“, број 58/2024)

**МИНИСТАРСТВО ПРИВРЕДЕ**

**расписује**

**ЈАВНИ ПОЗИВ ЗА ДОДЕЛУ БЕСПОВРАТНИХ СРЕДСТАВА**

**у оквиру**

**Програма подршке за развој предузетништва жена на селу у 2024. години**

Министарство привреде, додељује бесповратна средства микро привредним друштвима чији је оснивач и законски заступник жена и предузетницама, које се баве производњом прехрамбених производа и своју делатност обављају у сеоском подручју.

 За реализацију Програма обезбеђена су бесповратна средства у износу од 30.000.000,00 динара.

 Средства опредељена Програмом намењена су за финансирање набавке:

1) нове опреме која се користи за складиштење, прераду и паковање пољопривредних производа и

2) репроматеријала чији трошкови набавке могу да учествују до 25% у структури укупног улагања за која се потражују средства Програма.

 Право да се пријаве на конкурс за доделу бесповратних средстава имају:

1) правна лица, регистрована у Агенцији за привредне регистре (у даљем тексту: АПР) као привредна друштва која су разврстана на микро правна лица у складу са Законом о рачуноводству („Службени гласник РС”, бр. 73/19 и 44/21 - др. закон) према финансијским извештајима за 2023. годину;

2) предузетници регистровани у АПР.

 Бесповратна средства се одобравају у висини од 100% набавне вредности са предрачуна, укључујући ПДВ.

Максималан износ одобрене бесповратне помоћи не може бити већи од 500.000,00 динара, нити мањи од 300.000,00 динара.

 Пријава, са пратећом документацијом доставља се препоручено поштом или лично у затвореној коверти на адресу: Министарство привреде, Сектор за развој малих и средњих предузећа и предузетништво, Кнеза Милоша 20, 11000 Београд, са следећим текстом: **ПРИЈАВА** **за Програм подршке за развој предузетништва жена на селу у 2024. години,** са пуним називом и адресом привредног субјекта на полеђини коверте и назнаком **НЕ ОТВАРАТИ**.

Јавни позив је отворен до 10. септембра 2024. године.

На интернет страници Министарства: [www.privreda.gov.rs](http://www.privreda.gov.rs) као и на Порталу предузетништва [www.preduzetnistvo.gov.rs](http://www.preduzetnistvo.gov.rs), може се преузети потребна документација у којој су ближе дефинисани сви битни елементи и правила за учешће у овом програму.